Document ID: 31997R1324

KOMMISSIONENS FORORDNING (EF) Nr. 1324/97 af 9. juli 1997 om ændring af forordning (EF) nr. 1325/96 om forsyningsopgørelsen for De Kanariske Øer vedrørende risprodukter og betingelserne for justering af støtten for produkter fra Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1601/92 af 15. juni 1992 om særlige foranstaltninger for visse landbrugsprodukter til fordel for De Kanariske Øer (1), senest ændret ved Kommissionens forordning (EF) nr. 2348/96 (2), særlig artikel 3, stk. 4, og
ud fra følgende betragtninger:
Ved Kommissionens forordning (EF) nr. 2790/94 (3) som ændret ved forordning (EF) nr. 2883/94 (4), er der fastsat fælles gennemførelsesbestemmelser for den særlige forsyningsordning for De Kanariske Øer vedrørende visse landbrugsprodukter, som blev indført ved forordning (EØF) nr. 1601/92;
ifølge artikel 2 i Kommissionens forordning (EF) nr. 1325/96 (5) justeres støtten for leverancer af produkter fra Fællesskabet til De Kanariske Øer bl.a. ud fra forskellen mellem de interventionspriser, der gælder henholdsvis i måneden for indgivelse af ansøgningen om støttelicens og i måneden for afskrivningen på licensen; en sådan justering er ikke længere berettiget, idet det i artikel 6 og 7 i forordning (EF) nr. 2790/94 bl.a. er foreskrevet, at en støttelicens kun udstedes mod fremlæggelse af købsfaktura og transportdokument udstedt i licensansøgerens navn; denne tilpasningsmekanisme bør derfor udgå;
for at der kan tages hensyn til De Kanariske Øers forsyningsbehov, bør mængderne i den foreløbige forsyningsopgørelse for produktionsåret 1996/97 forhøjes på grundlag af dokumentation fra de kompetente myndigheder;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 1325/96 foretages følgende ændringer:
1) Artikel 2 udgår.
2) Bilaget affattes som angivet i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. juli 1997.

Labels: 17
19
5
3
18